L-isforzi tal-Gvern Malti biex itejjeb il-livell ta' governanza f'pajjiżna kienu nnotati fl-aħħar minn sensiela ta' rapporti ta' aġenziji tal-klassifikazzjoni tal-kreditu. Ir-rapport tad-DBRS fakkar li l-gvern għadda l-Whistleblower Act u neħħa l-preskrizzjoni f'każi ta' koruzzjoni li jinvolvu politiċi. "Investigazzjonijiet li hemm għaddejjin u każi l-Qorti jindikaw il-ħtieġa ta' titjib fil-governanza, iżda wkoll l-impenn tal-gvern li jindirizza n-nuqqasijiet tal-passat," qal ir-rapport li mbagħad bħal rapporti oħra riċenti nnota s-saħħa ekonomika ta' pajjiżna. Fir-rapport dwar Malta id-DBRS tat rating A lil Malta u kien innotat kemm Malta tejbet il-pożizzjoni finanzjarja tagħha, fosthom bit-tnaqqis fid-defiċit. "Id-defiċit naqas għal 0.7% tal-Prodott Domestiku Gross fl-2016, skont il-miri u tnaqqis mill-4.2% tal-2008," qalu l-esperti tad-DBRS fir-rapport tagħhom. L-istess jgħidu dwar id-dejn li r-rapport ifisser kif laħaq il-qofol tiegħu fl-2011. L-esperti tad-DBRS fil-fatt xejn ma jfaħħru r-rekord tal-amministrazzjoni preċedenti, tant li jgħidu li public expenditure overruns and weak internal controls, which were common in the past and led Malta to being placed under the Excessive Deficit Procedure three times since joining the EU in 2004. Innotaw kif żdied id-dħul mit-taxxa għax żdiedu l-pagi u rrimarkaw kif il-programm ta' Ċittadinanza b'Investiment (IIP) kellu suċċess ferm iktar milli mistennni. Ir-rapport jinnota l-fatt li l-Enemalta kienet strutturata u l-passi li qegħdin jittieħdu fl-Air Malta. Filwaqt li jinnota wkoll kif żdiedet il-parteċipazzjoni fis-suq tax-xogħol. L-isfida tal-pensjonijiet ukoll kienet innotata b'kummenti pożittivi. Intqal li r-riforma fil-pensjonijiet li qed jagħmel il-gvern għandha twassal biex is-sistema tkun sostenibbli fit-tul. L-ekonomija Maltija kienet deskritta bħala diversifikata ħafna anke jekk fost l-iżgħar fl-Unjoni Ewropea. L-esperti tad-DBRS jinnotaw ir-reviżjonijiet li kien hemm fit-tkabbir ekonomiku biex realment dan laħħaq it-8.4% fl-2014 u s-7.4% fl-2015. Fuq kollox jinnotaw kif għalkemm is-sena li għaddiet it-tkabbir mar għal livelli iktar sostenibbli, b'rata ta' 4%, dan xorta waħda baqa' fost l-ogħla fl-Unjoni Ewropea. Fi stqarrija tal-gvern kien innotat kif filwaqt li l-Oppożizzjoni qed tmexxi kampanja distruttiva kontra l-istituzzjonijiet pubbliċi, l-esperti barranin jgħidu li Malta enjoys relatively sound public institutions. "Ir-rapport tad-DBRS huwa ċertifikat ieħor pożittiv għal pajjiżna. Il-Gvern itenni r-rieda tiegħu li jżid il-pass ta' riformi ħalli l-qagħda ekonomika u soċjali ta' pajjiżna tkompli tissaħħaħ. It-titjib fil-finanzi pubbliċi, fl-ekonomija u fil-governanza li tinnota d-DBRS huwa bażi soda għal iktar titjib fiż-żmien li ġej biex il-ġid ikompli jasal għand kulħadd,"qalet stqarrija tal-Gvern.